Ulla Tørnæs (V), 2008-05-21:
Hvad der derimod ikke er spor præmaturt, er det, som hr. Jørgen Poulsen ganske rigtigt pegede på, nemlig at det selvfølgelig er vigtigt at understrege, når vi deltager i internationale donorkonferencer, og i det hele taget når vi deltager i internationale fora, at andre lande har en forpligtelse til at komme op på minimum de 0,7 pct., som er FN's gamle målsætning om, at de rige lande skal bidrage til verdens fattige.
Så jo, jeg vil, når jeg forhåbentlig er i Rangoon - jeg skal skynde mig at sige, at jeg forventer at deltage i mødet; vi kender ikke endnu det endelige setup - bestemt nøje følge, at det ikke blot er varm luft, der meldes ud fra andre donorers side, men at der også er kolde kontanter bag de meldinger, som kommer.
Jeg vil gerne starte med at takke Folketinget for debatten her.
Jeg synes, det har været en rigtig god debat.
Ikke mindst vil jeg selvfølgelig også gerne takke Folketinget for den brede anerkendelse af regeringens indsats, når det drejer sig om det, vi indtil videre har bidraget med i forhold til katastrofen i Burma.
Der er lige et par ting, som jeg gerne vil vende her ved afslutningen.
Det første er bemærkningerne om mødet på søndag.
Det er meget vigtigt for mig at fastslå, at mødet på søndag er et FN-ASEAN-møde.
Det er ikke generalernes møde, hvis jeg må tillade mig at udtrykke det på den måde, for var det det, havde jeg ikke planer om at deltage.
Nej, det er et møde, som understreger, at det selvfølgelig er FN, der her understøttet af ASEAN-landene har taget initiativ til at gennemføre en donorkonference.
Det, der fra dansk side er pointen med deltagelsen, er at fortsætte og opretholde det pres på de burmesiske generaler, som vi netop har brugt en time på at diskutere her i Folketinget.
Så det handler om fortsat at opretholde presset på generalerne med henblik på at tillade den humanitære bistands adgang til de nødstedte i Burma.
Så lige et par ord om det danske bidrag.
Som sagt har vi bidraget med 40 mio. kr. indtil videre.
Det betyder, at Danmark ligger i den absolutte top, selv når vi måler i absolutte tal, altså ikke kun når vi måler pr. indbygger.
Vi ligger rigtig, rigtig flot.
Så synes jeg også, jeg gerne vil benytte lejligheden til at gentage det, som Venstres ordfører, hr. Karsten Lauritzen, nævnte, at det sådan set ikke er penge, der er problemet her og nu.
Det, der er den helt store udfordring, og det, der er problemet her og nu, er adgangen til Burma.
Det er som sagt også derfor, vi tager til Rangoon og deltager i FN-ASEAN-mødet.
Må jeg så sige med henblik på det videre forløb, at vi jo ikke kender behovene, al den stund vi ikke har haft mulighed for at komme ud i deltaet, FN har ikke haft mulighed for at have de såkaldte assessment teams rundt i de nødstedte områder, så vi aner ikke, hvad behovene er, og før vi har klarhed over, hvad behovene er også på den langsigtede bistand, synes jeg, det er komplet håbløst og illusorisk at bruge Folketingets tid på at diskutere, om vi nu skal ligge i slipstrømmen af, hvad der var det danske bidrag til tsunamien, eller det skal være i en anden størrelsesorden.
Jeg synes, vi skal afvente, til vi kender behovene, og så kan vi tage det derfra.
Må jeg så ikke bare sådan lige for en ordens skyld nævne det her med FN's katastrofefond.
Det var hr. Morten Helveg Petersen, som var inde på behovet for oprettelse af en sådan fond.
Den findes jo i og for sig allerede i form af CERF'en, som blev etableret for et par år siden, i øvrigt med dansk opbakning, og vi bidrager også med et meget fint synes jeg i hvert fald - bidrag til CERF'en.
Så har flere været inde på det her også med den langsigtede støtte, når det drejer sig om støtte til de demokratiske kræfter og oppositionen i Burma.
Jeg vil bare sige, at vi jo igennem mange år har støttet oppositionen i Burma, og vi har også støttet eksilburmesere, og det vil vi selvfølgelig fortsætte med.
Vi har givet en 2-årig-bevilling, sådan at vi samlet set kommer op på 50 mio. kr. i bidrag til forskellige initiativer i og uden for Burma.
Jeg er bestemt parat til at se på, hvordan vi kan videreføre de initiativer, som vi altså har afsat en 2-årig-bevilling til.
Det synes jeg da vi skal benytte lejligheden til at se nærmere på.